ddrg/super_eurlex huggingface dataset:
KIRJALLINEN KYSYMYS P-2104/02 esittäjä(t): Maurizio Turco (NI) komissiolle. Oikeusvaltion ja kansanvallan periaatteiden rikkominen Italiassa — Euroopan unionista tehdyn sopimuksen 6 ja 7 artikla.



Virallinen lehti nro 028 E , 06/02/2003 s. 0186 - 0187



KIRJALLINEN KYSYMYS P-2104/02 esittäjä(t): Maurizio Turco (NI) komissiolle (10. heinäkuuta 2002) Aihe: Oikeusvaltion ja kansanvallan periaatteiden rikkominen Italiassa Euroopan unionista tehdyn sopimuksen 6 ja 7 artikla - Euroopan unionista tehdyn sopimuksen 7 artiklan 1 kohdan mukaan komissio voi ehdottaa neuvostolle, että se voi todeta, että jokin jäsenvaltio rikkoo vakavasti ja jatkuvasti 6 artiklan 1 kohdassa mainittuja periaatteita, ja 6 artiklan 1 kohdan mukaan unioni perustuu jäsenvaltioille yhteisiin vapauden, kansanvallan, ihmisoikeuksien ja perusvapauksien kunnioittamiseen sekä oikeusvaltion periaatteisiin. - Italian tasavallan perustuslaissa säädetään tarkasti seuraavien elinten jäsenten lukumäärästä: a) perustuslakineuvosto (135 pykälä, VI otsikko, I osa), josta todetaan, että jos mistä hyvänsä syystä jokin perustuslakineuvoston jäsenen paikka vapautuu, kyseinen paikka on täytettävä kuukauden kuluessa (perustuslain 5 pykälän 2 alamomentti, 22. marraskuuta 1967, n:o 2); b) edustajainhuone (56 pykälä, I otsikko, I osa), josta todetaan, että vaalilaissa (TU 361/1957, muutettu lailla 277/1993) ja siihen liittyvässä täytäntöönpanoasetuksessa (5. tammikuuta 1994 annettu presidentin asetus n:o 14) säädetään kaikista mahdollisista keinoista kaikkien paikkojen täyttämiseksi ja vaalikauden kuluessa vapautuvien paikkojen korvaamisesta. - Italian perustuslakituomioistuin toimi 21. marraskuuta 2000 ja 24. huhtikuuta 2002 välisen ajan ilman, että kaikki 15 jäsentä olisivat olleet paikalla, ja se kokoontui ja teki päätöksensä vain 13 jäsenen ollessa paikalla. - Lisäksi edustajainhuone on toiminut 30. toukokuuta 2001 lähtien ilman, että kaikki sen 630 jäsentä olisivat olleet paikalla, ja se on kokoontunut ja tehnyt päätöksensä vain 618 jäsenen ollessa paikalla. Voisiko komissio ilmoittaa, - onko se ottanut edellä mainitut seikat huomioon päättäessään, ryhtyykö se Euroopan unionista tehdyn sopimuksen 7 artiklan mukaisesti toimiin, ja jos se on ottanut ne huomioon, mihin johtopäätökseen se on tullut? - onko komissiolla tarvittavat oikeudelliset välineet Euroopan unionista tehdyn sopimuksen 6 artiklan periaatteiden noudattamisen valvomiseksi, tai aikooko se hankkia siihen tarvittavat oikeudelliset välineet? Romano Prodin komission puolesta antama vastaus (8. elokuuta 2002) Komissio ilmoittaa, että ongelmat, joihin parlamentin jäsen viittaa ja jotka koskevat kahden italialaisen toimielimen perustuslakituomioistuimen ja edustajainhuoneen kokoonpanoa, on ratkaistu. Kuten parlamentin jäsen toteaa itsekin kysymyksessään, perustuslakituomioistuimessa on 24. huhtikuuta 2002 alkaen ollut perustuslaissa säädetty määrä tuomareita. Edustajainhuoneen osalta päästiin sopimukseen 16. heinäkuuta 2002. Komissio ei näe mitään syytä aloittaa Euroopan unionista tehdyn sopimuksen 7 artiklan mukaista tutkimusta.
KIRJALLINEN KYSYMYS E-0474/02

esittäjä(t): Salvador Garriga Polledo (PPE-DE) komissiolle

(22. helmikuuta 2002)

Aihe: Varhaisvaroitusmenettelyn soveltaminen ja jäsenvaltioiden liialliset alijäämät

Mahdollisuus, että jokin jäsenvaltio rikkoo vakaussopimuksen yhtenäisyyttä ja henkeä ylittämällä alijäämälle asetetut rajat, merkitsee, että niin kutsutun varhaisvaroitusmenettelyn on toimittava mahdollisimman tehokkaasti vakauden säilyttämiseksi ennen kaikkea tällaisella euron käyttöönotosta aiheutuvalla arkaluonteisella hetkellä.

Voiko komissio kertoa, kuinka valmis se on soveltamaan poikkeuksetta ja mahdollisimman ripeästi varhaisvaroitusmenettelyä, jotta vakaussopimuksen yhtenäisyys ja henki säilytettäisiin ja jäsenvaltioita varoitettaisiin?

Pedro Solbes Miran komission puolesta antama vastaus

(18. huhtikuuta 2002)

Komission päätös suositella ennakkovaroituksen antamista Saksalle ja Portugalille liittyi tarpeeseen vahvistaa julkista taloutta koskevan, sääntöihin perustuvan seurannan uskottavuutta talous- ja rahaliitossa. Komissio antoi vakaan poliittisen sitoumuksen päätöslauselmassa, josta valtioiden ja hallitusten päämiehet ja komission puheenjohtaja sopivat Amsterdamin Eurooppa-neuvoston kokouksessa (16. ja 17. kesäkuuta 1997), tavoitteena toimia siten, että se edistää vakaus- ja kasvusopimuksen tiukkaa, oikein ajoitettua ja tehokasta toteuttamista. Koetteilla ei ollut ainoastaan sopimuksen uskottavuus vaan koko monenvälinen valvontaprosessi ja talouspolitiikan koordinointi.

Kokouksessaan 12. helmikuuta 2002 neuvosto päätti olla vahvistamatta ennakkovaroitusmenettelyä koskevaa komission suositusta. Neuvosto perusteli tätä sillä, että Saksan ja Portugalin antamien sitoumusten perusteella niiden voidaan katsoa toteuttaneen tehokkaita toimenpiteitä vastauksena komission suosituksessa esitettyihin ongelmakohtiin.

Komissio puolestaan pysyy päätöksessään suositella ennakkovaroitusmenettelyä Saksalle ja Portugalille. Se pitää kuitenkin myönteisenä Ecofin-neuvoston lausuntoa, jonka mukaan komissio toimi velvollisuutensa mukaisesti, ja vakuutusta siitä, että ennakkovaroitusjärjestelmä on keskeinen osa vakaus- ja kasvusopimusta(1). Osoittaakseen määrätietoisesti käynnistävänsä kyseisen menettelyn tulevaisuudessa tarpeen vaatiessa komissio ehdotti seuraavan lausuman liittämistä neuvoston viralliseen pöytäkirjaan:

1. Komissio panee merkille neuvoston lausuman, mukaan lukien päätöksen ennakkovaroitusmenettelyn päättämisestä.

2. Komissio panee tyytyväisenä merkille Saksan ja Portugalin sitoumukset, jotka ovat vastaus komission antamassa ennakkovaroitussuosituksessa esitettyjen ongelmien ydinkohtiin.

3. Ennakkovaroitusjärjestelmä on vakaus- ja kasvusopimuksen ennalta ehkäisevän tehtävän keskeinen osa. Estääkseen liiallisen alijäämän syntymistä komissio aikoo käyttää ennalta varautumisen järjestelmää, jos ja kun jäsenvaltioiden rahoitusasema poikkeaa merkittävästi keskipitkän ajan budjettitavoitteesta tai budjetin sopeutusurasta.

(1) Ecofin-neuvoston 2407. kokouksen päätelmät, Bryssel 12. helmikuuta 2002, lehdistötiedote 6108/02, http://ue.eu.int/Newsroom.
KIRJALLINEN KYSYMYS E-2174/02 esittäjä(t): Ian Hudghton (Verts/ALE) komissiolle. Maatalouden valuuttajärjestelmän korvaukset.



Virallinen lehti nro 309 E , 12/12/2002 s. 0206 - 0206



KIRJALLINEN KYSYMYS E-2174/02 esittäjä(t): Ian Hudghton (Verts/ALE) komissiolle (18. heinäkuuta 2002) Aihe: Maatalouden valuuttajärjestelmän korvaukset Voiko komissio ilmoittaa maatalouden valuuttajärjestelmän korvausten määrät, joita kukin jäsenvaltio on hakenut viljelijöiden avustamiseksi viime hakukierroksella 31. lokakuuta 2001? Kuinka suuria nämä summat ovat verrattuna maksimimäärään, jota kukin jäsenvaltio olisi saanut hakea? Franz Fischlerin komission puolesta antama vastaus (16. syyskuuta 2002) Peltokasvien hehtaaritukeen vuonna 2001 sovellettavien valuuttakurssien kehityksen perusteella maatalouden euromääräisestä valuuttajärjestelmästä 15 päivänä joulukuuta 1998 annetun neuvoston asetuksen (EY) N:o 2799/98(1) 5 artiklan säännösten soveltaminen johti siihen, että Yhdistynyt kuningaskunta sai luvan maksaa tasaustukea peltokasvien viljelijöille. Tuen ensimmäisen erän enimmäismääräksi vahvistettiin yhteensä 52,99 miljoonaa euroa Englannin punnan 1 päivänä heinäkuuta 2001 sovellettavasta valuuttakurssista johtuvan tasaustuen enimmäismäärän vahvistamisesta 8 päivänä lokakuuta 2001 annetussa komission asetuksessa (EY) N:o 1966/2001(2). Yhdistynyt kuningaskunta ei ole esittänyt asiaan liittyviä maksupyyntöjä maatalouden euromääräisen valuuttajärjestelmän soveltamista koskevista yksityiskohtaisista säännöistä maatalousalalla annetun komission asetuksen (EY) N:o 2808/98(3) 11 artiklassa säädetyn määräajan kuluessa. Ruotsissa ja Tanskassa valuuttakurssien kehitys ei aiheuttanut tarvetta maksaa tasaustukea. (1) EYVL L 349, 24.12.1998. (2) EYVL L 268, 9.10.2001. (3) EYVL L 349, 24.12.1998.
KIRJALLINEN KYSYMYS E-1295/02 esittäjä(t): Mario Mauro (PPE-DE) neuvostolle. Syntymäkirkon piiritys Betlehemissä.



Virallinen lehti nro 309 E , 12/12/2002 s. 0106 - 0107



KIRJALLINEN KYSYMYS E-1295/02 esittäjä(t): Mario Mauro (PPE-DE) neuvostolle (7. toukokuuta 2002) Aihe: Syntymäkirkon piiritys Betlehemissä Noin 230 aseistettua palestiinalaista, joista 30 poliiseja, tunkeutui 2. huhtikuuta Syntymäkirkkoon Betlehemissä suojautuakseen alueelle hyökänneiltä Israelin joukoilta. Kymmenet palestiinalaissiviilit sekä roomalaiskatoliset, kreikkalaiskatoliset ja armenialaiset nunnat ja papit ovat tällä hetkellä kirkon sisällä. Kirkkoon paenneet ihmiset ovat useita kertoja valittaneet rakennuksessa vallitsevista terveysolosuhteista. Israelin armeijan, Tsahalin tarkka-ampujien surmaamien kahden palestiinalaisen ruumiit ovat yli viikon jälkeen edelleen rakennuksessa. Millä tavoin neuvosto aikoo toimia Betlehemin Syntymäkirkon sotilaallisesta piirityksestä johtuvan erittäin vaikean ongelman ratkaisemiseksi? Eikö neuvosto katso, että puolueettomien kansainvälisten välittäjien avustuksella olisi järjestettävä turvattu pääsy kirkkoon hätäavun (kuten elintarvikkeiden ja lääkkeiden) toimittamiseksi piiritetyille? Vastaus (30. syyskuuta 2002) Kuten kysyjä tietää, piiritys on tässä vaiheessa jo päättynyt. EU:n ja erityisesti korkean edustajan Javier Solanan toimet olivat keskeisiä kriisin laukeamisessa. Yksi suurimmista haasteista oli sijoituspaikan löytäminen kirkossa olleille 13 palestiinalaiselle. Neuvosto vahvisti 21. toukokuuta 2002 yhteisen kannan tiettyjen palestiinalaisten tilapäisestä vastaanottamisesta Euroopan unionin jäsenvaltioissa. Unionin jäsenvaltiot ottivat kaksitoista kyseisistä palestiinalaisista tilapäisesti vastaan humanitaarisista syistä, ja kolmannentoista vastaanotti kolmas maa.
KIRJALLINEN KYSYMYS E-1422/02 esittäjä(t): Eluned Morgan (PSE) komissiolle. Euroopan unionin rahoittamat hankkeet Israelissa.



Virallinen lehti nro 028 E , 06/02/2003 s. 0105 - 0106



KIRJALLINEN KYSYMYS E-1422/02 esittäjä(t): Eluned Morgan (PSE) komissiolle (23. toukokuuta 2002) Aihe: Euroopan unionin rahoittamat hankkeet Israelissa Jäljempänä esitetty teksti kuului Yhdistyneessä kuningaskunnassa ilmestyvälle Guardian-lehdelle 6. huhtikuuta 2002 osoitettuun kirjeeseen. Onko komissio samaa mieltä kirjeessä esitetyistä näkökohdista? Monet kansalliset ja Euroopan unionin kulttuuri- ja tutkimuslaitokset ja erityisesti ne, joita Euroopan unioni ja Euroopan tiedesäätiö rahoittavat, pitävät Israelia eurooppalaisena valtiona lainoja ja sopimuksia myönnettäessä. Eikö olisi jo korkea aika keskeyttää tuen antaminen sekä kansallisella että unionin tasolla, jollei Israel noudata YK:n päätöslauselmia ja aloita tosissaan rauhanneuvotteluja palestiinalaisten kanssa niiden suuntaviivojen mukaisesti, joita on ehdotettu lukuisissa rauhansuunnitelmissa, kuten esimerkiksi Saudi-Arabian ja Arabiliiton äskettäin esittämässä suunnitelmassa? Christopher Pattenin komission puolesta antama vastaus (14. kesäkuuta 2002) Komissio ilmoittaa arvoisalle parlamentin jäsenelle, ettei Israel saa yhteisöltä kahdenvälistä apua. Asukasta kohti lasketun korkean bruttokansantuotteensa (BKT) perusteella Israel ei voisikaan saada avustusta yhteisön rahoittamista kahdenvälisistä yhteistyöohjelmista (MEDA-ohjelma). Muutamat Israelissa toimivat kansalaisjärjestöt ovat kuitenkin mukana eräissä alueellisissa ohjelmissa alueen muiden kumppaneiden kanssa. Israel osallistuu liitännäiskumppanina viidenteen tieteen ja tekniikan puiteohjelmaan, mutta se maksaa ohjelman budjetista bruttokansantuloonsa (BKTL) perustuvan osuuden. Suhteiden mahdollista keskeyttämistä koskevasta kysymyksestä komissio on sitä mieltä, että on tärkeää ylläpitää suhteita Israeliin, vaikkakin komissio on erittäin huolestunut nykytilanteesta ja erityisesti ihmisoikeuksien loukkauksista alueella. Näiden suhteiden keskeyttämisen johdosta Israelin viranomaiset eivät kuitenkaan suhtautuisi vakavammin unionin huolenaiheisiin tässä vaiheessa. Näyttääkin tarkoituksenmukaisemmalta käyttää edelleen kaikkia assosiaatiosopimuksessa tarkoitettuja mekanismeja unionin kannan korostamiseksi Israelin viranomaisille kaikilla tasoilla.
KIRJALLINEN KYSYMYS E-0447/02 esittäjä(t): Michael Cashman (PSE) komissiolle. Matkailualan hintaerot.



Virallinen lehti nro 028 E , 06/02/2003 s. 0028 - 0028



KIRJALLINEN KYSYMYS E-0447/02 esittäjä(t): Michael Cashman (PSE) komissiolle (21. helmikuuta 2002) Aihe: Matkailualan hintaerot Eräät matkailuyritykset, kuten Center Parcs, joilla on matkatoimistoja muissa jäsenvaltioissa, antavat tällä hetkellä asiakkaidensa tehdä varauksia vain siinä maassa, jossa he sillä hetkellä ovat. Tämän vuoksi asiakas voi joutua maksamaan enemmän lomastaan. Voiko komissio ottaa kantaa siihen, onko tämä kilpailupolitiikan vastaista? Mario Montin komission puolesta antama vastaus (5. huhtikuuta 2002) Arvoisa parlamentin jäsen kysyy komissiolta, toimivatko jotkin matkailuyritykset, kuten Center Parcs, vastoin kilpailusääntöjä salliessaan asiakkaidensa tekevän matkavarauksia vain siinä maassa, jossa sillä hetkellä asuvat. Tämän käytännön mukaan kuluttajat eivät voisi halutessaan tehdä varauksia siinä jäsenvaltiossa, jossa olosuhteet olisivat heille edullisimmat. Kyseisessä tapauksessa Euroopan yhteisön perustamissopimuksen 81 artiklan 1 kohdan mukaisia kilpailusääntöjä ei voida soveltaa, ellei kyseinen kielto sisälly palvelujen tarjonnasta tehtyyn sopimukseen, kuten matkailuyritysten ja matkatoimistojen väliseen sopimukseen, tai ole seurausta sellaisesta sopimuksesta. Syyt, joiden johdosta mainitut yritykset ovat asettaneet tällaisia rajoitteita, olisi tutkittava. Edelleen pitäisi tarkistaa, voidaanko rajoitteita perustella taloudellisilla syillä (erilainen kuljetustapa, eri ALV- ja tuloveroasteet jne.). Vasta tällaisen yksityiskohtaisen tutkimuksen jälkeen voitaisiin päättää, onko kyseinen kielto EY:n perustamissopimuksen 81 artiklan 3 kohdan mukainen vai ei. Mikäli matkailuyritykset tarjoaisivat palvelujaan kuluttajille suoraan ilman matkatoimistojen tai muiden kolmansien osapuolten välitystä, mainittu käytäntö ei olisi kilpailusääntöjen vastainen, paitsi niissä tapauksissa, joissa matkailuyrityksellä olisi määräävä markkina-asema. Kilpailun pääosasto tutkii nämä eri tekijät.
KIRJALLINEN KYSYMYS E-1123/02 esittäjä(t): Herbert Bösch (PSE) komissiolle. S 16 -tien muuttaminen maksuttomaksi.



Virallinen lehti nro 028 E , 06/02/2003 s. 0072 - 0073



KIRJALLINEN KYSYMYS E-1123/02 esittäjä(t): Herbert Bösch (PSE) komissiolle (18. huhtikuuta 2002) Aihe: S 16 -tien muuttaminen maksuttomaksi Kuten Itävallassa ilmestyvän Vorarlberger Nachrichten -sanomalehden alueuutisia käsittelevässä osassa Heimat Bregenz 21. maaliskuuta 2002 ilmoitettiin, S 16 -tien käytöstä BludenzDalaas-osuudella peritty maksu poistuu 1. huhtikuuta 2002 alkaen. Tietä hoitava yhtiö (ASFINAG) perustelee tietulli- ja käyttäjämaksun perimisen lopettamista Euroopan unionin päätöksellä, jonka mukaan kyseessä on ainoastaan kaksikaistainen tieosuus, jonka molempiin ajosuuntiin kulkevia ajoratoja ei ole erotettu toisistaan korokkeella eikä tieosuus näin ollen kuulu ylimpään tieluokkaan. Onko Euroopan unioni tehnyt päätöstä, jossa edellytetään maksun poistamista? Minkä ehtojen täytyy Euroopan unionin oikeuden mukaan täyttyä, jotta S 16 -tien käytöstä voidaan periä maksua? Loyola de Palacion komission puolesta antama vastaus (28. toukokuuta 2002) Käyttäjämaksujen periminen raskailta tavaraliikenteen ajoneuvoilta kuuluu Euroopan parlamentin ja neuvoston 17. kesäkuuta 1999 antaman verojen ja maksujen kantamista raskailta tavaraliikenteen ajoneuvoilta tiettyjen infrastruktuurien käytöstä koskevan direktiivin(1) 1999/62/EY soveltamisalaan. Direktiivin 7 artiklan 2 kohdassa säädetään, että tiettyjä poikkeuksia lukuun ottamatta yleissääntönä käyttäjämaksuja voidaan periä vain moottoriteillä tai muilla ominaisuuksiltaan moottoriteiden kaltaisilla monikaistaisilla teillä. Kyseisessä direktiivissä tarkoitetaan moottoritiellä tietä, joka on erityisesti suunniteltu ja rakennettu moottoriajoneuvoliikennettä varten ja jolle sen varrella olevilta kiinteistöiltä ei ole välittömiä liittymiä ja (i) jolla on, yksittäisiä alueita lukuun ottamatta tai muutoin kuin tilapäisesti, molempiin ajosuuntiin kulkevat ajoradat, jotka erotetaan toisistaan joko maa-alueella, jota ei ole tarkoitettu liikenteelle, tai poikkeustapauksissa jollain muulla tavalla; (ii) joka ei risteä samassa tasossa minkään tien, rautatien, raitiotien tai jalankulkutien kanssa; (iii) jonka on erityisesti osoitettu olevan moottoritie. (1) EYVL L 187, 20.7.1999.
KIRJALLINEN KYSYMYS E-1607/02 esittäjä(t): Chris Davies (ELDR) komissiolle. Kashmir.



Virallinen lehti nro 028 E , 06/02/2003 s. 0123 - 0123



KIRJALLINEN KYSYMYS E-1607/02 esittäjä(t): Chris Davies (ELDR) komissiolle (5. kesäkuuta 2002) Aihe: Kashmir Onko komissio tietoinen Intian hallituksen virallisesti esittämistä väitteistä, joiden mukaan Pakistanin viranomaisten hallussa on edelleen jopa 100 vuoden 1971 konfliktin aikana vangiksi jäänyttä intialaista sotilashenkilöä? Christopher Pattenin komission puolesta antama vastaus (21. kesäkuuta 2002) Komissio on tutkinut arvoisan parlamentin jäsenen mainitsemaa asiaa ja sillä on ilo lähettää suoraan arvoisalle parlamentin jäsenelle sekä parlamentin sihteeristöön Intian hallituksen Internet-sivuillaan julkaisema virallinen tieto asiasta. Intian viranomaiset ovat vahvistaneet, että ulkoministeri Omar Abdullahin antama vastaus on edelleen ajantasainen. Toivottavasti nämä asiakirjat vastaavat arvoisan parlamentin jäsenen esittämään kysymykseen. Mikäli näin ei ole, jatkaa komissio mielellään tutkimustaan pidemmälle.
KIRJALLINEN KYSYMYS E-2416/02 esittäjä(t): Baroness Sarah Ludford (ELDR) komissiolle. Hevosten kuljetus.



Virallinen lehti nro 309 E , 12/12/2002 s. 0234 - 0235



KIRJALLINEN KYSYMYS E-2416/02 esittäjä(t): Baroness Sarah Ludford (ELDR) komissiolle (14. elokuuta 2002) Aihe: Hevosten kuljetus Jäsenvaltioihin tuodaan joka vuosi tuhansia hevosia Keski- ja Itä-Euroopasta sekä Etelä-Amerikasta. Eläintensuojelujärjestöt, kuten International League for the Protection of Horses ja Viva, ovat koonneet huomattavan määrän todisteita, jotka osoittavat, että hevosia kohdellaan julmasti ja että EU:n elävien eläinten kuljetusta koskevia asetuksia laiminlyödään. Mitä komissio on tehnyt varmistaakseen, että asetuksia noudatetaan? Voiko komissio taata, että kuljetettavien hevosten kohtelua käsitellään yhtä vakavasti kuin enemmän huomiota saanutta elävän karjan kuljetusta? David Byrnen komission puolesta antama vastaus (24. syyskuuta 2002) Komissio on tietoinen, että hevosten tuominen unioniin teurastettaviksi aiheuttaa eläinten hyvinvointiin liittyviä ongelmia. Tämä näkökohta mainittiin erityisesti komission joulukuussa 2000 hyväksymässä kertomuksessa(1). Yhteisön lainsäädännön päivittäinen täytäntöönpano on jäsenvaltioiden vastuulla. Komission vastuulla on varmistaa, että jäsenvaltiot hoitavat velvollisuutensa tältä osin. Komission elintarvike- ja eläinlääkintätoimiston tarkastajat ovat tehneet tällä alalla useita tarkastuksia, ja he seuraavat tilannetta edelleen säännöllisesti. Eläinkuljetuksia käsittelevässä komission kertomuksessa mainittiin lisäksi joitakin yhteisön nykyisen lainsäädännön puutteita. Komissio aikookin hyväksyä kuluvan vuoden aikana ehdotuksen eläinten suojelusta kuljetuksen aikana. Yksi ehdotuksen tavoitteista on ottaa käyttöön lisätoimia hevosten suojelemiseksi. Koska eläimiä lisäksi kuljetetaan pitkiä matkoja jo ennen niiden saapumista unionin rajoille, komissio ehdotti toukokuussa 2001 ehdokasmaille lyhyen aikavälin parannussuunnitelmaa, jossa paneudutaan erityisesti hevosten kuljettamiseen. Slovenia siirsi lokakuussa 2001 useimmat asiaa koskevat yhteisön säännöt kansalliseen lainsäädäntöönsä, ja muut ehdokasmaat ovat ryhtyneet samansuuntaisiin aloitteisiin. Komissio on lisäksi saanut neuvostolta valtuudet neuvotella yhteisön puolesta eläinten suojelusta kansainvälisten kuljetusten aikana tehdyn eurooppalaisen yleissopimuksen käynnissä olevasta tarkistamisesta. Tämän yleissopimuksen hyväksyminen vahvistaa eläinten hyvinvointia koskevien sääntöjen yhdenmukaistamista kaikkialla Euroopassa. (1) KOM(2000) 809 lopullinen.
KIRJALLINEN KYSYMYS E-2463/02 esittäjä(t): Christopher Huhne (ELDR) komissiolle. Tuki.



Virallinen lehti nro 028 E , 06/02/2003 s. 0242 - 0242



KIRJALLINEN KYSYMYS E-2463/02 esittäjä(t): Christopher Huhne (ELDR) komissiolle (4. syyskuuta 2002) Aihe: Tuki 1. Voiko komissio ilmoittaa viimeksi kuluneiden viiden vuoden aikana EU:n ehdokasvaltioille, Turkki mukaan lukien, sekä myös Ukrainalle, Valko-Venäjälle ja Moldovalle myönnetyn yhteisön vuotuisen tuen suuruuden? 2. Voiko komissio lisäksi ilmoittaa yksityiskohtaisesti vastaavat tiedot kullekin Välimeren rannikkovaltioille maksetuista tuista? 3. Voiko komissio lisäksi ilmoittaa kullekin maalle viimeksi kuluneiden viiden vuoden aikana maksetun kokonaismäärän osuutena kunkin maan BKT:sta sekä henkilöä kohti laskettuna? Günter Verheugenin komission puolesta antama vastaus (15. lokakuuta 2002) Komissio lähettää suoraan kunnianarvoisalle jäsenelle ja parlamentin sihteeristölle pyydetyt tiedot sisältävän taulukon.
KIRJALLINEN KYSYMYS E-1272/02 esittäjä(t): Anna Karamanou (PSE) komissiolle. Vetoomus Bushin hallituksen sotilaskäskyn kumoamiseksi.



Virallinen lehti nro 028 E , 06/02/2003 s. 0093 - 0094



KIRJALLINEN KYSYMYS E-1272/02 esittäjä(t): Anna Karamanou (PSE) komissiolle (6. toukokuuta 2002) Aihe: Vetoomus Bushin hallituksen sotilaskäskyn kumoamiseksi Amnesty International -järjestön mukaan Yhdysvaltojen puolustusministeriön jokin aika sitten antamista erityisten sotilastuomioistuimien toimintaohjeista ilmenee, että presidentti Bushin 13. marraskuuta 2001 allekirjoittamassa sotilaskäskyssä on vakavia heikkouksia, jotka aiheuttavat sen, että näissä tuomioistuimissa järjestettävissä oikeudenkäynneissä rikotaan Yhdysvaltain kansainvälisiä velvoitteita. Sotilaskäskyyn sisältyvät määräykset: - sallivat ulkomaan kansalaisten syrjinnän kansainvälisen oikeuden vastaisesti, jossa kielletään syrjintä kansalaisuuden perusteella, - mahdollistavat hyvin vähäiset todistevälineet, joista ei ole suljettu ehdottomasti pois kidutuksella aikaansaatuja lausuntoja, - eivät sisällä oikeutta vedota lailla perustettuun riippumattomaan ja puolueettomaan tuomioistuimeen, - eivät tee sotilaskomissioista mitenkään riippumattomia toimeenpanovallasta ym. Aikooko komissio painostaa Yhdysvaltain hallitusta, jotta sotilaskäsky kumottaisiin ja Yhdysvallat mukautuisi ihmisoikeuksien kunnioittamista koskeviin kansainvälisiin sitoumuksiinsa? Christopher Pattenin komission puolesta antama vastaus (7. kesäkuuta 2002) Komissio seuraa tiiviisti Yhduysvaltojen presidentti Bushin 13. marraskuuta 2001 allekirjoittaman sotilaskäskyn nojalla perustamissa erityisissä sotilaskomissioissa pidettyjen oikeudenkäyntien kulkua. Tarpeen vaatiessa komissio käyttää transatlanttisen yhteistyön olemassa olevia puitteita amerikkalaisen vastapuolen kanssa mahdollisesti ilmenevien huolenaiheiden käsittelemiseksi. Unioni pitää yllä säännöllistä vuoropuhelua Yhdysvaltojen kanssa ihmisoikeuksien alalla ja laatii jatkossakin asianmukaisia poliittisia välineitä kuten EU:n politiikan suuntaviivat suhteissa kolmansiin maihin kidutukseen ja muuhun julmaan, epäinhimilliseen tai halventavaan kohteluun tai rangaistukseen liittyvissä kysymyksissä. Toukokuun 14. päivänä 2002 unioni ilmaisi pettymyksensä ja pahoittelunsa siitä, että Yhdysvallat päätti jättää kansainvälisen rikostuomioistuimen perussäännön ratifioimatta. Komission mielestä kansainvälinen rikostuomioistuin olisi oikea foorumi kyseisten tapausten käsittelyyn.